b"\n_START_ARTICLE_\nEneko Arieta-Araunabe\xc3\xb1a Piedra\n_START_SECTION_\nTraject\xc3\xb2ria\n_START_PARAGRAPH_\nEneko Arieta va comen\xc3\xa7ar a jugar a futbol en diversos equips del seu poble a Durango. Inicialment ho va fer en els Maristes i els Jesu\xc3\xaftes i posteriorment va passar a formar part del Tavira, equip amb el qual es va consolidar en el lloc de davanter centre. M\xc3\xa9s tard va ascendir un altre esgla\xc3\xb3 en la seva carrera esportiva en passar a jugar al CD Getxo, on va aconseguir donar definitivament el salt a l'Athletic Club._NEWLINE_Arieta va debutar amb l'Athletic Club a la temporada 1951-52, en un partit disputat davant el Real Sporting de Gij\xc3\xb3n, que va concloure amb el resultat de 4-2 favorable per als bilba\xc3\xafns, i en el qual Arieta va marcar dos dels quatre gols del seu equip. Durant els seus dues primeres temporades amb l'Athletic les seves aparicions en l'onze blanc-i-vermell van ser testimonials, degut en gran part al fet que va coincidir amb els \xc3\xbaltims anys de la \xc2\xabsegona davantera hist\xc3\xb2rica\xc2\xbb de l'Athletic, la qual estava formada per cinc jugadors consolidats, com Iriondo, Venancio, Zarra, Panizo i Ga\xc3\xadnza. No va ser fins a la temporada 1953-54 quan Arieta per fi va poder destacar amb l'Athletic. La \xc2\xabsegona davantera hist\xc3\xb2rica\xc2\xbb comen\xc3\xa7ava a fluixejar i els nous talents com Arieta es comen\xc3\xa7aven a fer un lloc en l'equip titular. En aquesta temporada Arieta va marcar 12 gols en 24 partits de lliga, i en copa va marcar 5 gols en nom\xc3\xa9s 4 partits._NEWLINE_La seg\xc3\xbcent temporada va ser crucial per Arieta, ja que amb l'arribada del nou entrenador, Ferdinand Dau\xc4\x8d\xc3\xadk, la plantilla va patir una reestructuraci\xc3\xb3 i la \xc2\xabsegona davantera hist\xc3\xb2rica\xc2\xbb finalment es va dissoldre. Jugadors com Zarra, Panizo, etc. van marxar de l'Athletic. Aquest fet va deixar el pas lliure als joves talents com Arieta, que en aquella temporada 1954-55 es va consolidar com el successor de Zarra, als 21 anys d'edat, havent marcat 20 gols en 28 partits de lliga. Per posar la cirereta a la temporada, Arieta va conquistar la copa amb l'Athletic. Les temporades seg\xc3\xbcents Arieta va conquistar un t\xc3\xadtol de lliga i dues copes m\xc3\xa9s, destacant el t\xc3\xadtol de copa de 1958 conquistat en v\xc3\xa8ncer a la final al Real Madrid CF de Di St\xc3\xa9fano, i en el qual Arieta va ser protagonista destacat en marcar el primer dels dos gols del partit._NEWLINE_Finalment, Arieta va penjar les botes el 1966, despr\xc3\xa9s de quinze temporades a l'Athletic Club, en qu\xc3\xa8 va jugar 295 partits i va conquistar una lliga i tres copes. Arieta es va convertir en un dels davanters m\xc3\xa9s golejadors de la hist\xc3\xb2ria de l'Athletic en haver marcat 170 gols amb el club, 136 d'aquests en lliga."